གཞོན་ནུ་མ་དེའི་ངོ་གདོང་དཀར་ལ་དམར་མདངས་རྒྱས་པ་དང་།དཀར་ལ་དམར་མདངས་རྒྱས་པའི་ངོ་གདོང་གི་ཁྱོན་ནས་སྣུམ་ཞག་ཚིལ་ཚིལ་བྱེད་ལ།གོན་པ་གཙང་ལ་གྲལ་སྒྲིག་པ་དང་།སྣུམ་ཞག་དོད་པའི་སྐྲའི་ལན་བུ་ལྷས་མ་མ་བསླས་པར་བྲང་གཞུང་གི་ངོས་སུ་ཐུར་དུ་དཔྱངས་འདུག་ཅིང་།དེའི་ཐོག་ཏུ་ཞྭ་མོ་དམར་པོ་ཞིག་གྱོན་འདུག་པས་ངོ་མ་ཡི་གར་འོང་བ་ཞིག་རེད།ཞྭ་མོ་དམར་པོ་དེ་ནི་བཟོ་གྲྭས་རྐང་བཙུགས་ནས་མོ་ཁོ་ནའི་སླད་དུ་བཟོས་པ་ལྟར།མོ་ལ་ཤིན་ཏུ་ནས་སྤམ།ཞྭ་མོ་དེའི་བཟོ་ལྟ་དང་།ཆེ་ཆུང་།ཐ་ན་ཚོས་གཞི་སོགས་གང་ནས་བཤད་ཀྱང་ངོ་མ་མོའི་ངོ་མདོག་དང་།སྐྲ་ལོའི་ཁྱད་ཆོས།མགོ་བོའི་བཟོ་ལྟ་སོགས་དང་ཅི་འདྲའི་འཚམས་པ་ཞིག་མིན་ནམ།ལྷག་པར་ཞྭ་མོ་དམར་པོ་དེའི་ཐོག་ཏུ་ཉི་མའི་འོད་ཟེར་འཕྲོས་དུས་འོད་ཀྲིག་ཀྲིག་བྱེད་པས།ཅི་འདྲའི་སྙིང་དུ་སྡུག་པ་ཞིག་རེད་ཨང་།